khistorydata/jeongjo-sjw-relations huggingface dataset:
정조 5년
李在學啓曰。近來國禁。解弛無餘地。每令摘奸。無日不被捉。至於今日。則所現捉。雖至十餘人。比昨與再昨。可謂十分一。而旣從三令之意。更準三日之限。今始下敎矣。入直當該堂上遞差。郞官拿處。職在本兵之長。身雖在家。而若能每每察飭。安有是也。事事惟以無言爲主。致使闕門有攔入之擧。其委折。兵曹判書李性源處問啓事。命下矣。問于兵曹判書李性源處。則以爲闕門雜人之禁。其檢察申嚴責。專在於本兵長官。前後飭敎。又不啻縷縷。而忝叨重任。今至八朔。一味昏憒。不能事事。各門出入。全未察飭。雜人誰某。亦不聞知。致此許多人之攔入。驚駭之極。罪著溺職。問啓之下。戰恐悚恧。不知所達云矣。敢啓。傳曰。知道。卿則姑先推考。退去後必惕念。無致重究。
정조 5년
李在學。以弘文館言啓曰。本館下番。連日姑降入直。事甚未安。修撰李鼎揆。由限已過。卽爲牌招入直。校理權以綱。旣有只推之命。一體牌招察任。何如。傳曰。允。
정조 5년
以校理權以綱修撰李鼎揆牌不進罷職傳旨。傳于李在學曰。只推。
정조 5년
李東馨。以兵曹言啓曰。四處守門將處。以傳旨內辭意。拿致嚴問。則丹鳳門守門將李顯昌所告內。愚迷所致。尙衣院使令吳德奉李三奉。兵曹郞廳雨裝直咸太亨。內需司色掌名不知四名等。皆無章標。而皆是矣身之所許。非近仗軍士之所許入。掃雪軍十五名。衛將所書員一人領入。而此則關由於本曹後許入云。敦化門東挾守門將宋履成。則以無攔入之人。箇箇發明。西挾守門將金振洙。則以爲奎章閣使令輩。率冊匠人一名。欲爲入來。而以無章標。不爲許入。則使令輩推却攔入。而矣身終不能禁斷。且不卽告於本曹之罪。在所難免云。曜金門守門將朴行胤。則以爲無他攔入之人。而廛人四名。以遮日縫造次。入來於差備門外。而矣身雖捧擧案。未果關由於本曹之罪。無辭可達云。金虎門守門將李景晟。則以爲政院正書奇別書吏金德文段。雖無章標。以書吏名號。恒常出入。故初不致疑許入。玉堂水工名不知漢。果無章標。故初不許入。方在相持之際。爲摘奸照羅赤之所捉。奪其戶牌云矣。各人等處。連加盤問。此外實無攔入之人云。近來門禁之解弛。專由於守門將輩之不先關由於本曹。有時任自許入之致。旣已現發之後。不可以渠輩之發明有所容貸。一竝令該府拿問處之。何如。傳曰。昨日再昨日事。何不盤問乎。再昨日雖屬入番前事。昨日事豈有不知之理。卿宰之帶隷無標攔入者。不啻幾十人。此外若胥若隷及閑雜人。又不啻幾人。則嚴問之下。扺賴之狀。萬萬痛駭。初則爲念渠輩之貧窮。不汰不拿。而對供之粧撰如此。到今不可寬恕。當嚴處之意。更發問目。嚴問取服。再昨日守門將。待明朝拿致。捧招草記。
정조 5년
傳于徐有防曰。捕廳在囚罪人中。向日以房子交奸事被囚漢。與宮人交通稍異。移刑曹減死爲奴。
정조 5년
禁府照目。假通禮成均館典籍玄在默。直講洪聖臣。矣身爲通禮。莫重動駕時。不着朝服。揆以事體。極爲可駭。以此照律罪。各杖八十收贖。奪告身三等。私罪奉敎依允爲旀。洪聖臣乙良。功減一等爲良如敎。
정조 5년
又照目。忠州前營將李輯。矣身爲討捕使。莫重錄啓罪囚之逃躱者。已過屢朔。不能跟捕。其溺職之罪。在所難免。以此照律罪。杖八十收贖。奪告身三等。私罪奉敎依允爲旀。議減一等爲良如敎。
정조 5년
李東馨。以左右捕盜廳言啓曰。本廳在囚罪人李允泰。因傳敎。移送刑曹之意。敢啓。傳曰。知道。
정조 5년
又以刑曹言啓曰。捕廳在囚罪人中。向日以房子交奸事被囚漢。與宮人交通稍異。移刑曹減死爲奴事。命下矣。依傳敎。罪人李允泰。減死爲奴。定配於咸鏡道慶興府。卽爲押送之意。敢啓。傳曰。知道。
정조 5년
又以義禁府言啓曰。時囚罪人洪重仁。杖一百收贖。告身盡行追奪。徒三年定配事。照律公事判付內。依允。啓下矣。洪重仁。杖一百收贖。告身盡行追奪。黃海道豐川府安山驛。徒三年定配。而以本府結語內辭意具罪目。依例發遣府羅將。押送配所。何如。傳曰。允。
정조 5년
又以義禁府言啓曰。平安都事邊得翰拿處事。傳旨。啓下矣。邊得翰。時在平安道安州地云。依例發遣府羅將。拿來。何如。傳曰。允。
정조 5년
辛丑十二月十四日巳時。上御誠正閣。同副承旨與直閣同爲入侍時。同副承旨李秉模。直閣金載瓚。記事官李祖承曺喜有金鳳顯。以次進伏訖。上曰。右承旨入侍。賤臣承命出。與右承旨李在學偕入進伏。上曰。昨日所抄日記。直閣皆已畢書乎。載瓚曰。玆以持入矣。上曰。此日記。使檢書官及閣吏中能書者。卽爲謄出。而如有可考處。以講書院日記旁考。可也。仍命載瓚先退。上曰。春坊日記釐正後。此則以政院日記中考出者也。壬辰至甲午四年條。右承旨與同副。合力抄謄。可也。命退。承史以次退出。
정조 5년
辛丑十二月十四日午時。上御誠正閣。奉審承旨入侍時。左承旨徐有防。記事官李祖承曺喜有金鳳顯。以次進伏訖。上曰。注書出去。明日祭報府持入。賤臣承命出。又命有防進祭官擧案。有防擎進擧案。上曰。無頉乎。有防曰。無頉矣。賤臣還入奏曰。承旨俄已持入矣。命退。承史以次退出。
정조 5년
行都承旨嚴璹藥院直。左承旨李在學坐直。右承旨沈念祖坐。左副承旨鄭志儉坐直。右副承旨尹塾在外。同副承旨李顯永未肅拜。注書趙興鎭病李祖承仕直。假注書趙衍德藥院直。事變假注書李敏采仕。
정조 5년
傳于沈念祖曰。侍衛軍兵毛具。
정조 5년
傳于沈念祖曰。殿最入侍。
정조 5년
傳于李在學日。右副承旨入侍。
정조 5년
有政。吏批。判書鄭民始進。參判金文淳進。參議沈念祖內閣進。左承旨李在學進。以李萬育爲承旨。鄭志儉爲吏曹參議。柳翼之爲掌令。鄭景淳爲刑曹參議。柳誼爲敦寧都正。洪履健爲宗簿正。任玉爲判校。申完爲禮曹正郞。李永耇爲熊川縣監。李廷衡爲咸昌縣監。鄭致綏爲掌樂主簿。監察李長喆。都摠都事李觀顯。監察趙彦心。訓鍊判官田佐顯。監察李光沂。都摠都事柳心源。監察金鍾禧。訓鍊判官鄭殷誠。監察鄭潤玉。訓鍊判官李尙悅。以上相換。再政。以朴聖泰爲司諫。徐鼎修爲刑曹參議。洪宗藎爲掌令。吳泰賢爲持平。金寅燮爲正言。三政。以閔光昇爲嘉山郡守。
정조 5년
兵批。判書李性源進。參判鄭昌聖病。參議柳誼未肅拜。參知趙時偉入直進。右承旨沈念祖進。以李栢然爲宣傳官。李尙訥爲五衛將。副護軍姜抗鄭觀由申瞮金處坤田光悅曺命喆趙榮弼。副司直趙㻐李鎭翼鄭象仁尹塾趙鼎鎭洪秉聖李羽晉。副司果朴趾慶吳泰賢。再政。以李尙謙爲都摠經歷。
정조 5년
傳于李在學曰。兵曹參議徐鼎修。聞有實𧏮云。許遞。番次苟艱。口傳差出。
정조 5년
吏曹口傳政事。以柳誼爲兵曹參議。
정조 5년
備邊司薦望。以李顯永爲義州府尹。以李秉模爲東萊府使。
정조 5년
李在學啓曰。新除授義州府尹李顯永。時無加資之命。何以爲之。敢稟。傳曰。加資。
정조 5년
承旨前望單子入之。李顯永落點。
정조 5년
傳于沈念祖曰。新除授承旨。牌招察任。
정조 5년
李在學啓曰。臣與右副承旨李世奭伴直矣。李世奭才已許遞。右承旨沈念祖內閣入直。伴直無人矣。新除授承旨。竝牌招推移入直。何如。傳曰。允。
정조 5년
又啓曰。新除授右副承旨丁範祖。時在江原道原州地。斯速乘馹上來事。下諭。何如。傳曰。許遞。前望單子入之。
정조 5년
承旨前望單子入之。尹師國落點。
정조 5년
李在學啓曰。新除授左承旨尹師國。方在奪告身中。何以爲之。敢稟。傳曰。然則勿施。前望單子入之。
정조 5년
備邊司薦望。以申大升爲義州府尹。
정조 5년
以假注書趙衍德。兼春秋金鳳顯曺喜有等拿處傳旨。傳于李在學曰。分揀。
정조 5년
以禁府李濟逵等議處公事。傳于李在學曰。渠輩罪狀。雖甚駭痛。末梢自服。或與一向欺隱有異。擬以不以實之律。似涉太過。本律以公罪照律事。分付。
정조 5년
備忘記曰。似必同時修上。而兵營貶目。昨日封發。今日已到。監營啓本。尙不來到。且以程道言之。海營比黃閫稍近。又況飭敎未幾。稽忽愈甚。其爲貽笑李潤慶。當如何哉。黃海監司李敬養。越俸一等。今則監營擧行若此。更欲推委何處乎。封發日子遲滯委折。令備局査實營屬撥將處以聞。
정조 5년
備忘記。水營距監營。遠爲百餘里。且況監司限滿後。往復磨勘云。而十四封啓。十五入啓矣。監營則又未免後於水營。俄於兵閫貶目先到。猶有飭敎。到今其爲稽忽。奚比於是。該監司李敬養。越俸加一等。以二等頒布。其委折。自備局一體査問以聞。
정조 5년
備忘記曰。圖中之弊。朝禁至嚴。在渠道理。豈擇炎涼。無端書中。是非圖求乎。藉令眞有稽滯事務之事。渠焉敢慢忽至此。以此以彼。極爲無狀。大扺特畀白翎。俾洗中和疵政。則含畏不暇。豈敢更生他念。然具純事。姑舍是。貶題未免曲循。黃海水使李潤慶。從重推考。雖以監司言之。何乃艴然於私憾。而不曾照察於公事。可知其謹署而初不持難矣。監司李敬養推考。
정조 5년
李在學啓曰。進上物種。事體自別。而全不審愼。殆未成樣。誠極駭然。工曹當該郞廳。所當論罪。而本院請推之外。無他可施之罰。何以爲之。敢稟。傳曰。拿處。
정조 5년
又以兵曹言啓曰。昨日再昨日事。何不般問乎。再昨日雖屬入番前事。昨日事豈有不知之理。卿宰之帶隷無標攔入者。不啻幾十人。此外若胥若隷及閑雜人。又不啻幾人。則嚴問之下。扺賴之狀。萬萬痛駭。初則爲念渠輩之貧窮。不汰不拿。而對供之粧撰如此。到今不可寬恕。當嚴處之意。更發問目。嚴問取服事。批下矣。四處守門將。更爲拿致。以批旨內辭意。嚴加究問。則敦化東西挾守門將及丹鳳門曜金門守門將等所供內。昨日卿宰出入。皆由金虎門。故元無他門往來之事。一辭發明。今日攔入。則如前所供。終始粧撰。金虎門守門將李景晟所告內。渠之食主人。在於門外阿峴。所距甚遠。故昨日替直。未及於卯時。差晩入直。則卿宰班已至出去之時。塡門雜遝。未能區別。而以所見言之。攔入之數甚夥然。而矣身愚迷昏劣。未得執捉攔入者。來告於本曹之罪。萬死無惜云矣。昨日攔入。非但卿宰帶隷。胥隷閑雜之類。應有各門出入者。而敦化丹鳳曜金三門之守門將。但諉卿宰下隷之不由其門。其外攔入之類。終不直招者。誠極駭然。金虎門守門將之晩始交替。已極可駭。而雖當臨罷之際。袖手泛看。不爲捉納者。尤極無狀。其在懲後之道。一竝不可不嚴勘。再昨入直守門將等。依下敎。待明朝捧招草記之意。敢啓。傳曰。知道。
정조 5년
又以兵曹言啓曰。再昨日守門將。待明朝拿致捧招草記事。批下矣。敦化門東挾守門將具達遠。西挾守門將玄光國。丹鳳門守門將金重栗。曜金門守門將洪遠海。金虎門守門將金峻岳等。俱以今十二日入番之人。十三日替直。故一竝拿致。嚴問其攔入委折。則敦化東西挾守門將具達遠玄光國所供內。矣身等守直之門。自是正門。故常時元無閑雜人出入之事。十三日卿宰班入來時。亦由金虎門。故雖儓隷之屬。初不入來云。丹鳳門守門將金重栗所供內。矣身以遐土之人。凡於各司下隷。初無顔私。故除非有章標之人。一不許入。自十二日至十三日出番之時。無一攔入者云。曜金門守門將洪源海所供內。矣身守直之門。只是差備所屬及有章標者往來。故兩日之內。元無閑雜人攔入之事云。金虎門守門將金峻岳所供內。十二日矣身。各別區別。不許閑雜人往來。而所守之門。甚是紛撓。不知之中。或不無混入之事。十三日卿宰班入來時。門鑰纔開。班行擁入。只以跟隨之法。照數許入。至於章標有無。未暇檢察。致有此許多攔入。莫非矣身不謹奉職之罪云矣。金虎門守門將金峻岳。則渠雖以不能檢察。致有攔入自服。攔入之多少誰某。終不直陳。其餘各門守門將。則雖以一不許入。同辭發明。兩日之內。許多攔入。必無盡由金虎門之理。反復究問。終始扺賴。尤極痛駭。竝令該府拿問重勘。何如。傳曰。若論無形之罪。奚特拿處而已。然姑從三令之意。拿處分揀。敦化金虎曜金丹鳳四門。三昨日及昨日。守門將分俵。各門入直。下敎前無得替直。番單子除此數受點。閽禁雖欲爲之。疲殘守門將。安望守法不撓。責在本曹。爾與判堂商確。此後申明嚴禁。凡有現捉。竝與各該司堂郞。從輕重論罪。載在法典。而近來此事專廢。此亦修擧處也。
정조 5년
又以弘文館言啓曰。本館下番。連日姑降入直。事甚未安。校理權以綱。修撰李鼎揆。旣有只推之命。修撰李鼎揆。卽爲牌招入直。校理權以綱。一體牌招察任。何如。傳曰。允。
정조 5년
又以禮曹言啓曰。今此本曹所屬官員等褒貶時。健元陵參奉沈公著。與參議臣柳義養有應避之嫌。徽陵參奉李惟簡。與判書臣金魯鎭有應避之嫌。不得同議磨勘。別啓本以入之意。敢啓。傳曰。知道。
정조 5년
又以禮曹言啓曰。今此本曹秋冬等褒貶時。成均館司藝吳壽民受田在外。未及上來。學諭張志默在外未肅拜。不進參謁。事體未安。以本館褒貶之不爲。雖不得等第。不可置之。令吏曹中考施行。何如。傳曰。允。
정조 5년
又因中樞府郞廳。以判府事意啓曰。今秋冬等褒貶。當爲等第。而領府事臣金尙喆有身病。限內不得磨勘之意。敢啓。傳曰。知道。
정조 5년
又以儀賓府言啓曰。本府郞廳今秋冬等褒貶。當爲等第。而堂上昌城尉臣黃仁點。奉命出疆。興恩副尉臣鄭在和有身病。無以備員。限內不得磨勘之意。敢啓。傳曰。知道。
정조 5년
又以忠勳府言啓曰。今辛丑秋冬等褒貶。當爲磨勘。而有司堂上綾恩君臣具允明在外。限內不得爲之之意。敢啓。傳曰。知道。
정조 5년
又因禁衛營從事官。以都提調意啓曰。本營從事官及諸將官。今辛丑秋冬等褒貶。當爲等第。而臣鄭弘淳有身病。限內不得磨勘之意。敢啓。傳曰。知道。
정조 5년
又以御營廳言啓曰。本廳從事官及諸將官今辛丑年秋冬等褒貶。當爲等第。而都提調臣金尙喆有身病。限內不得磨勘之意。敢啓。傳曰。知道。
정조 5년
又以義禁府言啓曰。前佐郞李福潤拿囚之意。敢啓。傳曰。明日捧供以聞。
정조 5년
辛丑十二月十五日未時。上御誠正閣。右副承旨入侍時。右副承旨李世奭。記事官李祖承趙錫晦。別兼春秋鄭東浚。以次進伏訖。上曰。褒貶啓本中。中下貶目。卽爲書入。賤臣承命出。命世奭讀奏兩道權管到防狀啓。上曰。左承旨入侍。吏判亦爲入侍。仍命書榻敎曰。左承旨入侍。賤臣承命出。與左承旨徐有防。吏曹判書鄭民始偕入進伏。命書拿處注書及兼史分揀傳敎。又命書傳敎曰。左承旨右副承旨。見有實恙。許遞。前望單子入之。上曰。承旨前望中。亞長參望人竝書入。而侍從案亦爲持入。賤臣承命出。奉進承旨前望及侍從案。命退。諸臣以次退出。
정조 5년
行都承旨嚴璹藥院進。左承旨趙瑍未肅拜。右承旨鄭志儉坐直。左副承旨申應顯坐直。右副承旨李東馨未肅拜。同副承旨李獻慶在外。注書趙興鎭病李祖承仕直。假注書趙衍德藥院直。事變假注書李敏采仕。
정조 5년
鄭志儉啓曰。新除授右副承旨尹塾。時在京畿廣州地。斯速乘馹上來事。下諭。何如。傳曰。許遞。前望單子入之。
정조 5년
傳于鄭志儉曰。下直守令留待。
정조 5년
傳于申應顯曰。左承旨右承旨入侍。
정조 5년
傳于申應顯曰。聞其病勢甚劇云。同副承旨李顯永許遞。前望單子入之。
정조 5년
承旨前望單子入之。尹冕東李獻慶落點。
정조 5년
傳于申應顯曰。新除授承旨。牌招察任。
정조 5년
鄭志儉啓曰。新除授同副承旨李獻慶。時在江原道三陟府任所。斯速乘馹上來事。下諭。何如。傳曰。依啓。
정조 5년
傳于申應顯曰。注書李祖承。入啓擧條批旨。錯書處甚多。事極駭然。從重推考。承旨亦不檢察。烏可無警。推考。
정조 5년
傳于鄭志儉曰。朝有謝恩守令留待之命。承旨誤書頒布。入侍命下之後。以散去入稟。事甚不察。左承旨李在學遞差。
정조 5년
鄭志儉啓曰。新除授右副承旨鄭象仁。卽爲牌招察任。何如。傳曰。允。
정조 5년
備忘記曰。內在軍器江都別置條齎去及本府所在內軍物反庫次。今二十一日。別軍職申應周。齎捧標信及物件下去。卿其預爲知悉。待到府日祗受。與別軍職。眼同入庫。擧行形止。聯名狀聞。待竣事。卿與別軍職上來。下諭于江留。亦以此意。一體下諭畿伯處。沿路輸轉之事。已有區劃。問于奉命人擧行。切勿貽弊外邑事。卽爲成送有旨。
정조 5년
傳于申應顯曰。內閣番次苟艱。一直提學沈念祖所帶承旨。許遞。
정조 5년
傳于申應顯曰。聞其實𧏮。似難供劇。左承旨金宇鎭許遞。
정조 5년
鄭志儉啓曰。右承旨鄭象仁牌不進。左副承旨李獻慶在外。院中只有臣一人。伴直無人。未差之代。政官牌招。開政差出。待下批仍卽牌招。以爲推移入直之地。何如。傳曰。允。院中苟簡莫甚。違牌承旨。聞有實𧏮。許遞。除實病及老病元在外。受由在外以在京無故人擬望。
정조 5년
鄭志儉啓曰。院中只有臣一人。臣吏兵批政廳兼進之意。敢啓。傳曰。知道。
정조 5년
有政。吏批。判書鄭民始進。參判金文淳進。參議徐有防進。左承旨鄭志儉進。以趙瑍爲承旨。李東馨爲承旨。申應顯爲承旨。具修溫爲左通禮。孟儒龍爲司藝。李弘之爲三涉府使。金宗範爲平昌郡守。尹行醇爲莊陵參奉。沈念祖爲戶曹參議。尹塾爲敦寧都正。
정조 5년
兵批。判書李性源病。參判鄭昌聖病。參議柳誼病。參知趙時偉入直進。承旨鄭志儉進。副司直申應顯丁範祖李世奭李萬育尹塾鄭趾煥李在學徐鼎修趙英鎭金宇鎭。
정조 5년
以平安監司箕子墓莎草待春修改狀啓。傳于鄭志儉曰。祭文。臨時令內閣知製敎撰進。修改時。監司親詣監蕫。仍爲獻官行祭事。預爲下諭。東明王墓春巡後。亦有如有執頉處。此則距營門稍間。修改及設祭時。令地方官替行之意。一體下諭。祝文。則亦令內閣知製敎措辭撰進。
정조 5년
備忘記曰。疏批已下。撰進跋文。不容一任其遲滯。且聞進住近地。情理雖曰難捨。苟欲肅命。可費數晷。虛縻幾月。無意上來。分義所在。未甚妥當。況今歲色垂暮。逖違已久。能無戀係之心乎。大提學金鍾秀。從重推考。更自政院各別催促。
정조 5년
備忘記曰。此等遭罹。自昔何限。而重臣之深引不出。予實莫曉。所謂對擧之章。已令勿捧。到今又無難進之端。重臣每以退之一字。靳靳爲說。決不從施之意。疏批業有及之。處義雖重。分義宜顧。且聞寶鑑編役就緖。進呈日子不遠。身帶校正之任。豈可不參是班。校正堂上蔡濟恭。斯速上來事。下諭。
정조 5년
禁府啓目。前佐郞李福潤原情云云。傳旨內辭緣。泛稱遲晩。刑推得情。何如。判侍啓。除刑推議處。又啓目。前都事李濟逵柳煥星洪檊丁志德徐有豐李舒永等。矣身爲獄吏。拘私蔑法。囚繫之狀。綻露無餘。致勤口招之命。則固當一一自首。恭竣處分是白去乙。只以許入馬房。漫漶爲說。直所接置一款。全事牢諱。其爲情狀。已極無嚴兺不喻。至於更招嚴問。事體尤爲自別。而直陳新反。惟以西廳北軒接見等說。隱然歸之於直所。欲爲彌縫之計者。尤萬萬痛駭。其詐不以實之罪。有難容貸。竝只以此照律罪從重論。各杖一百。徒三年。竝只公罪。奉敎依允。柳煥星丁志德李舒永等乙良。功減一等。徐有豐議減一等。
정조 5년
禁府照目。典獄署參奉李師漢。矣身爲獄吏。莫重傳敎罪人。初不繫囚。揆以法綱。極爲可駭。以此照律。杖一百收贖。告身盡行追奪。私罪奉敎依允。功減一等。
정조 5년
又照目。前別軍職鄭駿采。矣身前日辜犯。非比尋常。而聖敎截嚴。特命置對。則在渠分義。固當萬萬惶懍。縮伏竣勘是去乙。少無嚴畏之心。偃處馬房之狀。已極放恣。出入大廳軒上。尤爲痛駭兺不喩。此等所犯。不爲一一直陳之罪。勢難容貸。以此照律罪。杖一百收贖。告身盡行追奪。徒三年定配。私罪奉敎依允。
정조 5년
鄭志儉。以弘文館言啓曰。本館下番。連日姑降入直。事甚未安。校理權以綱。修撰李鼎揆。旣有只推之命。修撰李鼎揆。卽爲牌招入直。校理權以綱。一體牌招察任。何如。傳曰。允。
정조 5년
又以義禁府言啓曰。中官高賢喆。拿囚之意。敢啓。傳曰。分揀放送。
정조 5년
又以義禁府言啓曰。時囚罪人鄭駿采。杖一百收贖。告身盡行追奪。徒三年定配。照律公事判付內。依允。啓下矣。鄭駿采。杖一百收贖。告身盡行追奪。洪忠道瑞山郡豐田驛。徒三年定配。而以議啓內辭意具罪目。依例發遣府羅將。押送配所。何如。傳曰。允。配則分揀。
정조 5년
刑曹啓目。文義縣殺獄罪人鄭太孫。獄事本旣多疑。又有可恕。則眞所謂罪疑者。而獄體至重。有難輕議。上裁。何如。判付啓。深夜山村。兩人相鬪。一生一死。屍有傷痕。殺人之目。自歸生者是隱乃。大凡殺獄。始因微細而成開。遂至輾轉而致斃者。十居八九。則其心之出於必殺不必殺。不足較計。而但足踢傷處之方圓痕瘾。昭載無冤錄是如乎。海達傷處段。長爲七寸。而初不方圓。硬止微堅。而且無痕瘾是遣。巳時罷會。二更帶酒。實不近理是置。蓋此相鬪時泥醉。決是從別處討飮。旣從別處討飮是隱則。安知非更從別處逢打乎。種種事端。多屬疑晦兺不喩。子之衛母。倫理之常。其母被擠於人。而其子往救之。昏夜莾蒼之中。設有乘憤一踢。撞着要害之事是良置。有難直驅之於殺越之科。續大典殺獄條曰。其父被人驅打傷重。而其子驅打其人致死者。減死定配亦爲有置。被擠受打。雖有輕重。亂一踢亦有區別。以此分曉。自可傍照。論以獄情。不無二可疑之事。參以倫理。又著一可恕之端。以此以彼。傅之生道。不害爲惟輕敦俗之道。文義縣殺獄罪人鄭太孫。特減一律定配爲良如敎。
정조 5년
申應顯。以兵曹言啓曰。若論無形之罪。奚特拿處而已。然姑從三令之意。拿處分揀。敦化金虎曜金丹鳳四門。三昨日及昨日。守門將分俵。各門入直。下敎前無得替直。番單子。除此數受點。閽禁雖欲爲之。疲殘守門將。安望守法不撓。責在本曹。爾與判堂商確。此後申明嚴禁。凡有現捉。竝與各該司堂郞。從輕重論罪。載在法典。而近來此事專廢。此亦修擧處也事。批下矣。門禁之嚴不嚴。專在本曹之飭不飭。故方與判堂。往復商確。以爲嚴禁之地。如或有攔入現捉者。則論罪一款。謹依法典。爲修擧計料。而十二日十三日。出入番守門將。合爲十人矣。分俵於各門九處所。則一人獨漏於入直。此非一倂使不得替直之意。弘化正門入直。只是一人。此輩替直前。姑依敦化門例。竝直二人。則洽滿十人之數。而此關直事。臣曹不敢擅便。何以爲之乎。敢啓。傳曰。十一日丹鳳門守門將。比他守門將。不無輕重。分揀。
정조 5년
又以義禁府言啓曰。前參奉宋獻圭。紀島定配事。承傳啓下矣。宋獻圭。全羅道羅州牧黑山島定配。而以承傳內辭意具罪目。依例發遺府羅將。押送配所。何如。傳曰。島中編配之彌滿。不可不念。無論絶島與近島。流竄最少處。更定配所。發配。可也。
정조 5년
又以刑曹言啓曰。時囚罪人中。典獄書吏李聖彬。依下敎。姑爲保放之意。敢啓。傳曰。知道。
정조 5년
大提學金鍾秀疏曰。伏以臣於三館新命。義在難進。匹夫微諒。死不敢移。前後辭疏。庶幾蒙天日之鑑燭矣。然而重擔未䣃之前。分當續有籲呼。期被譴勘。而臣母床席沈淹之中。又遭逆理之慼。遂抱絶祀之痛。驚哀添疾。氣脫神錯。臣以孑然單身。左右扶護。晝夜遑遑。實無暇隙。可及於文字辭免。昧然泯伏。三朔于玆。每一念至。寤寐靡寧。卽伏奉下政院傳敎。以跋文事急。促臣上來。辭旨鄭重。惶感無地。噫。無文竊柄。已退媒進。卽臣必辭乃已之義。而此以士大夫出處之大防言耳。若臣目下之私。則臣母之側。唯臣而已。跬步離捨。其勢末由。官職去就。初何可論。噫。逖違半歲。歲色且窮。而一覲天顔。亦無其路。區區犬馬之戀。只有中夜流涕而已。念臣歸養之請。行及三載。一味羈縻。兩傷公私。而到今臣之情理悲切。視前尤甚。枉古亦罕。則以殿下敦孝理體群臣之聖德。惻然垂憐。思所以終始其惠者。必不待臣言之畢矣。雖以本兼諸任。瘝曠之爲弊言之。身伏鄕曲。名係京司。病公害事。無往非罪。每當考續之期。尤增廢職之懼。至若藝館節目。往復議定。聖敎炳若。而啓下之後。始得見此。綠臣曠闕職次與不在職等。以致朝令不行。國體不成。而館中之事。收拾無人。此亦臣之罪也。逋慢之罪。日積一日。懇迫之私。日急一日。恩召之下。有不敢如前泯伏。僅僅收召神魂。披瀝肝血。從縣道上聞。伏乞天地父母。察臣烏鳥私情。不可復强以官職之事。將臣本兼新舊之銜。一竝鐫免。仍命攸司準臣歸養之請。使公器無曠。至願獲伸。千萬之祝也。臣無任戰灼祈懇之至。答曰。省疏具悉。縱急將護。何妨暫膺。卿甚勿辭。斯速上來謝命。
정조 5년
辛丑十二月十六日巳時。上御誠正閣。左承旨右承旨與兵曹參判入侍時。兵曹參判鄭昌聖。左承旨李在學。右承旨沈念祖。假注書趙衍德。記事官曺喜有金鳳顯。以次進伏訖。上曰。左副承旨入侍。賤臣承命出。與鄭志儉偕入進伏。上曰。李顯永之陞資。果善爲矣。念祖曰。然矣。在學曰。聞以四年病癨之餘。勢難行公云矣。命書傳敎曰。院中苟艱莫甚。在外承旨許遞。前望單子入之。待下批牌招察任。上曰。鄭趾煥承牌入來乎。在學曰。原在外。故出牌空還矣。在學曰。新徐授右副承旨鄭趾煥。時在洪忠道忠州地。斯速乘馹上來事。下諭。何如。上曰。許遞。可也。出擧條命書榻敎曰。在外承旨許遞。上曰。海伯再次越俸。一番推考乎。在學曰。然矣。上曰。具純渠以近侍之人。固當悉心奉職。而今此圖中。極甚駭痛矣。在學曰。果然矣。命在學。書金相福擬律擧條訖。在學曰。相福之負犯。容是深重。而今此下批。終不允許。公憤所在。不勝抑鬱矣。上曰。已經大官。則不置大辟。自是我朝家法。雖曰負犯如此。終難允從矣。承旨以此批答。卽爲頒布。可也。上曰。左副承旨入侍。賤臣承命出。與鄭志儉偕入進伏。在學退出。上曰。李秉模之得除萊伯。果善爲矣。念祖曰。然矣。上曰。一二直提學。久事勤苦。出外暫休。似甚便宜。而今玆李秉模出去之後。本閣試官。無以差出之望矣。上曰。近來門禁。終難痛禁乎。昌聖曰。本曹堂上。有難躬察。郞廳則威令不行。每有攔入之擧。不勝惶悶矣。上曰。古則謂君門如海。而今則宮門如市。此亦紀綱所在矣。昌聖曰。聖敎至當矣。上曰。學製盡爲設行乎。念祖曰。金載瓚學製。姑未設行矣。命退。諸臣以次退出。
정조 5년
行都承旨嚴璹藥院直。左承旨趙瑍坐。右承旨李在學坐。左副承旨鄭志儉坐。右副承旨申應顯坐直。同副承旨李東馨坐直。注書趙興鎭仕李祖承病。假注書趙衍德藥院直。事變假注書李敏采仕。
정조 5년
李東馨啓曰。卽伏見黃海水使李潤慶今秋冬等褒貶啓本。則白翎僉使具純題目。宜置下考。而置諸中考。致勤點下。且邊將。無一人居下。殊無嚴明殿最之意。推考警責。何如。傳曰。允。
정조 5년
傳于趙瑍曰。右承旨入侍。
정조 5년
趙瑍啓曰。今此春帖子製述官中。時無職名人員。令該曹。口傳付軍職。何如。傳曰。允。
정조 5년
兵曹口傳政事。副司果尹行元崔烜。
정조 5년
傳于李在學曰。同副承旨與武臣崔爀。入侍。
정조 5년
備忘記。此承宣之不緊微稟。雖曰非今斯今。莫重奏御文書之終日掩置。已極駭然。而曾莫自反。乃反分疏。末又微稟。近日政院。多是生疎之人。太無頭緖。此承宣老鍊之故。修擧意或稍優。夷考擧行。無非顚錯。承旨申應顯從重推考。
정조 5년
傳于李在學曰。此後。吏兵批開坼草記。自上點下之人。上考則以中考施行。中考則以下考施行之意措語。而原貶題則勿書事。定式施行。此草記。改修整以入。
정조 5년
李東馨。以弘文館言啓曰。本館下番。連日姑降入直。事甚未安。校理權以綱。修撰李鼎揆。旣有只推之命。修撰李鼎揆。卽爲牌招入直。校理權以綱。一體牌招察任。何如。傳曰。允。侍明朝出牌。
정조 5년
以校理權以綱。修撰李鼎揆牌不進罷職傳旨。傳于申應顯曰。只推。
정조 5년
李在學。以禮曹言啓曰。來正月初四日。社稷祈穀祭親行時。省牲省器之節。依例以親臨磨鍊擧行乎。敢稟。傳曰。謹當躬行矣。
정조 5년
又以吏曹言啓曰。輸城察訪金宗勳。以三年窠察訪。兩次居中。其不治可知。伏例罷黜。何如。傳曰。允。
정조 5년
又以兵曹言啓曰。拆見黃海水使李潤慶褒貶啓本。則白翎僉使具純。以念切圖報事有滯稽爲目。則宜置下考。而置諸中考。致勤點下。殊無嚴明殿最之意。該帥臣。旣自政院察推。勿論。具純以下考施行。何如。傳曰。允。此後則點下降第人。勿書元題目事。俄有定式。依此爲之。可也。
정조 5년
又以兵曹言啓曰。拆見黃海水使李潤慶褒貶啓本。則許沙僉使鄭喆臣。三年內二等。褒貶居中。依例罷黜。何如。傳曰。允。
정조 5년
又以兵曹言啓曰。拆見諸道褒貶啓本。文城僉使黃命聃。梨洞萬戶金鳴琚。三年內二等。褒貶居中。竝依例罷黜。何如。傳曰。允。
정조 5년
又以兵曹言啓曰。本曹褒貶啓本中。宣傳官李在淵。以姑恕微失爲目。宜置下考。而置諸中考。致勤點下。臣不勝惶恐。而李在淵以下考施行。何如。傳曰。允。
정조 5년
李東馨。以義禁府言啓曰。前副司直金魯永拿囚之意。敢啓。傳曰。知道。
정조 5년
又以義禁府言啓曰。前參奉宋獻圭。絶島定配事。承傳啓下矣。宋獻圭全羅道興陽縣鹿島定配。而以承傳內辭意。具罪目。依例發遣府羅將。押送配所。何如。傳曰。允。
정조 5년
辛丑十二月十七日巳時。上御誠正閣。右承旨入侍時。右承旨鄭志儉。假注書趙衍德。記事官曺喜有金鳳顯。以次進伏訖。上曰。吏兵曹開坼坐起。何當爲之耶。志儉曰。以海西貶本之未下。姑未開坐云矣。上曰。卽當啓下。必以今日內擧行事。分付。可也。命書榻敎曰。在外承旨許遞。命退。諸臣以次退出。
정조 5년
辛丑十二月十七日申時。上御誠正閣。同副承旨率武臣崔爀入侍時。同副承旨李東馨。假注書趙衍德。記注官張顯慶。記事官金鳳顯。武臣崔爀。以次進伏訖。上曰。爾居何處乎。爀曰。居在義州矣。上曰。以何履歷加資乎。爀曰。以別付料久勤。曾經僉使矣。上曰。此疏爾能親製乎。爀曰。臣習知本事。故構成一編。而借筆於洞居儒生矣。上曰。要地形便。爾其詳陳。爀曰。卄八嶺形便。已悉於疏中矣。上曰。昌城防禦使。移設龜城。有何損益乎。爀曰。昌城壓臨彼地。所處太露。臨亂機權。卒難設施。龜城地且不露爲昌城義州朔州三邑要衝。而關係甚緊。以此移設宜矣。上曰。當初防禦使之設於昌城。有何所由乎。爀曰。臣聞流來之言。則野人侵掠近境。故爲示威權。取其太露之地。以爲設置防禦之任。今則其害乃去。昌城則只存府使之任。龜城則以移防禦之號宜矣。上曰。威化島耕墾事。亦在爾疏中。若使居民起墾。則必有犯越之慮。爾議有何所據乎。爀曰。雖云地近彼境。旣非交通要路。且此島形止。西有二大江。距彼境稍遠。以戍左三十六幕言之。九里島於赤島黔同島蘭子島。皆耕墾居民。而只隔一江。與彼地最近。初無犯越之事。況威化島。旣隔二江比四島。稍遠彼境者乎。以臣賤見論之。蘆林滿島。隱身犯越。猶有可慮。假使芟夷闢土。則似無犯越之患矣。上曰。昔旣居民。而中問廢棄之由。爾可詳知乎。爀曰。臣生長本州。龍灣邑誌。曾所目見。則彼境海州衛金州衛。有野人侵掠之患。故恐其害及於此。因爲徙其民陳其地者。所以然矣。上曰。然則居民耕懇。有何所益乎。爀曰。加老嶺下古介。地旣要衝。而素無城牒。又無鎭堡。今若築城設鎭。則本府雖曰邊地巨邑。所儲軍餉。元來數小。似不足於戍卒鎭供之糧。以爲耕墾收稅。以補不足宜矣。上曰。爾以邊地武夫。所陳詳明。甚可嘉矣。上曰。爾更有所陳者乎。爀曰。此外無復仰達矣。上曰。巡將之任。幾朔供職乎。爀曰。今至五年矣。上曰。移設防禦。築城耕居。以爾一人之言。不可輕易許施。當令廟堂議處。爾則姑爲退俟。可也。命退。諸臣以次退出。
정조 5년
行都承旨嚴璹藥院直。左承旨李在學坐直。右承旨鄭志儉坐。左副承旨申應顯坐。右副承旨李世奭坐。同副承旨李東馨坐直。注書趙興鎭病李祖承仕直。假注書趙衍德藥院直。事變假注書李敏采仕。
정조 5년
李在學啓曰。大司憲李𡊠呈辭。執義兪彦鏶在外。掌令洪宗藎未肅拜。柳翼之在外。持平吳泰賢在外。許晊受由在外。今日以監察茶時之意。敢啓。傳曰。知道。
정조 5년
李在學啓曰。春帖子製述人。旣已抄啓矣。弘文館提學李命植。待明朝牌招。以爲出韻科次之地。何如。傳曰。允。
정조 5년
以江原監司狀啓。今秋冬褒貶啓下。只書上字。不書題目。傳敎定式之下。全不詳審。致勤還下送改修正之命。惶恐待罪事。傳于李在學曰。勿待罪事。回諭。
정조 5년
禁府啓目。向前李福潤亦。闕門何等肅嚴。而閽禁近益解弛。乃有許多人攔入之擧。其爲溺職之罪。不可容貸。以此照律。何如。判付啓。分揀放送。
정조 5년
傳于李東馨曰。中官李允默梁大宜方得賢趙命華洪宜福。竝拿處。
정조 5년
鄭志儉啓曰。兵曹判書李性源。以禁軍祿試射設行事。今方進去慕華館矣。所受命召。來請還納。何以爲之。敢稟。傳曰。畢試間。仍佩往來。
정조 5년
又啓曰。右邊捕盜大將李漢昌。以禁軍別將祿試射設行事。今方進去慕華館矣。所受命召及大將牌傳令牌。來請還納。何以爲之。敢稟。傳曰。畢試間。仍佩往來。
정조 5년
又以吏曹言啓曰。今日本曹開拆坐起時。考見京外褒貶啓本。則東部都事李攀龍。南部都事南命寬。氷庫別提金弘道。各其題目。全無褒語。則宜置中考。而置諸上考。致勤點下。依定式中考施行。光陵令宋濟愚。北部都事孫致百。南部奉事李鎭玉。各其題目。純是貶意。則宜置下考。而置諸中考。致勤點下。依定式下考施行。內資主簿全道郁。以供果盍飭爲目。淸道郡守李白圭。以鄕奸遺照爲目。知禮縣監尹晦東。以嬖謗奚信爲目。迎日縣監辛普謙。以曷不遙制爲目。長興府使吳璟。以僧弊宜恤爲目。雲山郡守朴重慶。以吏治或疏爲目。桃源察訪鄭彭齡。以無怪手生爲目。安奇察訪李寅成。以或疵徒善爲目。沙斤察訪崔慶鎭。以益勉察奸爲目。則竝宜置下考。而置中考。殊無嚴明殿最之意。該曹該府堂上及該寺提調該道道臣。竝推考警責。內資主簿全道郁罷職。五邑守令三驛察訪。竝罷黜。何如。傳曰。允。
정조 5년
左承旨趙瑍疏曰。伏以臣。衰朽憒憒。百無可取。又因病母沈篤。畫夜憂遑。束帶從宦。一念已冷。乃於千萬夢想之外。獲蒙我殿下特垂甄錄之恩。銀臺除旨。荐降於二旬之內。臣是何人。乃能得此於聖明之世也。眷渥愈摯。惶感益激。不得不章皇出肅。以伸叨謝之沈。而第臣情私。實有懇迫切悶者。玆引不避猥越。加此冒瀆焉。臣之老母。年今八十有四。宿病居常呻痛。秋冬以後。又添別症。似瘧非瘧。寒熱迭發。發輒昏昏。全無省覺。今已四五朔。而乍歇旋劇。氣息日益凜綴。臣方寸煎灼。斷無離側供仕之望。伏乞聖慈。府垂矜憐。亟命有司。鐫遞臣職。俾便救護。仍治臣瀆擾之罪。以肅朝綱。千萬幸甚。臣無任屛營祈懇之至。答曰。省疏具悉。爾其勿辭。救護母病。
정조 5년
副司勇崔爀疏曰。伏以震來窮陰。聖心恐懼。誠切求言。及至匹庶。恐致福三字。爲今日元符。而天地之道。恒久而不已。則聖人體天地恒久之道。而恐懼之誠。恒久不已。則向之災沴。轉而爲東方億萬年無疆之福矣。仍伏念。臣蠢蠢一武夫。經術不能補聖學。時務不足應明旨。祗緣生長西土。習知形便。時久享泰。范鎭之兵論。以無關於宋朝之治。而安不忘危。朔方之箕土。固先在於玁狁之來。則區區管見。亦不害爲設險守國之義。而安保無異日絲亳之補哉。伏願聖明。不以人廢言。夫白頭山一脈。自廢四郡。爲劍殺峯。橫亘龍灣。若一字形。高而接天。險截無前。但於其間。有十八嶺。僅通人路。賊之來也。捨此無由。臣請歷陳之。劍殺峰之西走爲狄踰嶺。而嶺之北。卽江界府也。府之東北。有上土鎭。而鎭之北。卽廢郡之慈城相直也。賊從慈城而出來。渡鴨江則路踰上土嶺。而上土嶺之廢城弱卒。何能抵敵也。敵若已踰於上土。則三百九十里。而路踰於狄踰嶺也。府之西。又有滿浦鎭。而鎭之北。卽彼地之由窟穴建衛也。賊從建衛而出來渡江。則三百九十里。而路踰狄嶺也。神光鎭距嶺三十里。則廢城弱卒。何能抵敵也。自狄踰而西走爲棘城嶺。而嶺之北。卽渭原郡也。郡之北。卽彼地之山谷險阨處也。賊從其東而出來。渡江則四百里。而路非狄踰嶺則必踰棘城嶺也。柔院鎭距嶺南七八十里。則廢城弱卒。何能抵敵也。自棘城而西走爲牛峴嶺。自牛峴而西走爲車踰嶺。自車踰而西走爲阿好味嶺。自阿好味而西走爲月吾乃嶺。自月吾乃而西走爲昌城巨里嶺。而五嶺之北。卽楚山府也。府之西。有山羊會鎭。而鎭之北。卽彼地之波豬江也。賊從波豬江而出來渡江。則百七八十里。而路踰於五嶺。自渭原而出來者。亦踰此五嶺也。牛峴鎭距牛峴北十許里。車嶺鎭距車嶺北五里。委曲鎭距三嶺南五六十里。則廢城弱卒。何能抵敵也。自昌城巨里。而西走爲步里見子嶺。自步里見子。而西走爲林土嶺。而嶺之北。卽碧潼郡也。郡之東北。有廣平鎭。而鎭之北。卽彼地之大淸溪也。郡之西。有碧團楸仇非兩鎭。而鎭之北。卽彼地之沙倉浦胡照里也。賊從大淸溪沙倉浦胡照里而出來渡江。則百七十里。而路踰於兩營也。林土鎭距嶺北七八十里。則廢城弱卒。何能抵敵也。自林土而西走爲九階嶺。自九階而西走爲緩項嶺。自緩嶺而西走爲塞墻嶺。而嶺之北。卽昌城府也。府之東。有昌洲大吉號里兩鎭。而鎭之北。卽彼地之臥別隅大窩坂也。賊從臥別隅大窩坂而出來渡江。則九十里。或七十里。而路踰於三嶺。亦或踰於步里見子林土兩嶺也。恃寨鎭距三嶺南數十餘里。則廢城弱卒。何能抵敵也。自塞墻而西走爲界畔嶺。自界畔而西走爲巢億沙嶺。自巢億沙而西走爲溫井嶺。而嶺之北。卽朔州府也。府之北。有仇寧鎭。而鎭之北卽彼地之關田也。賊從關田而跨駑駘灘出來渡江。則七十里。而路踰於三嶺也。天摩鎭距嶺北四五十里。幕嶺鎭距嶺南三十里。則廢城弱卒。何能抵敵也。自溫井而西走爲城峴嶺。自城峴而西走爲下古介嶺。自下古介而西走爲加老嶺。而嶺之北。卽義州府也。府之東。有玉江鎭。而鎭之北。卽彼地之申猴水也。賊從申猴水而出來渡江。則四五十里。而路踰於城峴嶺也。府之西。卽彼地之九連城也。賊從九連城而出來渡江。則灣府城卒。雖能防遏。而不幸或陷。則三十里而路踰於下古介加老嶺也。旣無廢城弱鎭之比。若他嶺則長驅之勢。何能抵敵也。臣謂於此十八嶺阨。別爲備禦之策宜矣。所謂備禦之策者。或修舊城。或築新城。遠不過數百步許。近不下八九十步許。因城爲門。而鎭管鎭倉軍器。移之城門。則戍卒漸多。而糧餉可繼也。至於下古介加老嶺。雖或築城設鎭。而鎭供軍食。難以應辦。臣又有一愚計。請陳之。鴨江纔到灣城。而分爲三江。中有一島。名曰威化。土沃而周可七八十里。島之外。又有二江。則旣非彼我地交通之路。而廢不居者。屢百餘年。寧不惜哉。如令無土之民。從願耕墾。則田可爲三千餘日耕。使作屯田。收稅以納。則穀可爲數萬餘斛。前所陳鎭供軍食者。用此而贍足也。此亦爲公私之俱便。而嶺之勢旣險且峻。嶺之路。屈曲如羊腸。賊不來則守之。賊來則禦之。古人所謂一夫當關。萬夫莫開者。政指此也。爲力不多。而爲利則豈不誠大哉。非敢謂賊必來也。陰雨之有備也。亦非敢謂功可萬全也。雖晷刻之支吾。而內應之策。措手有地。則視諸丁丙之胡入無人之境者。爲何如耶。海東重藩。莫若關西也。關西要地。莫若此十八嶺也。防之固守之堅。非如今日之疎漏者。不容已也。然而築斯之方。固已善也。而彼勢太强。我或摧敗。則賊旣踰嶺。誰敢抗衡。加老嶺以後則百餘里而宣川府也。府有防禦使。又有左峴之別築。則猶可防遏。而下古介以東。界畔以西。六七十里。或百餘里而龜城也。踰嶺之賊。不此而更無投足處矣。府有都護使。則關防固重。而其與宣川之防禦使。則有間矣。戰守之策。似甚忽焉。故防禦使之任。亦不可不置也。但防禦使之別備一窠。或礙官方。則亦豈無便宣可行之道乎。昌城府。卽邊塞壓臨之地。賊兵要衝之路也。防禦之不可少緩。則防禦使之不可無之。而第念防禦使之爲官。閫外之一重任。而臨亂之元帥也。處之不宜太露禦之亦有奇權。而若夫昌城。至近彼地。則處之可謂太露。卒當敵鋒。則禦之亦失奇權。豈若龜城之要衝之路則一也。而地不太露。關防之設一也。而禦有奇權哉。臣謂官其官城其城。而防禦之任則捨彼就此。亦宜矣。官方所存。尤涉越俎。而慮旣一得。敢效唐突。伏乞聖明。察其愚赦其罪。而少加財擇焉。臣於戊子待罪委曲鎭時。與節度使臣具善行。語到此事。則節度使不覺驚歎。卽令臣更爲周行。審視圖形以來。故臣雖是識路之馬。便同踏跡之驢。從頭至尾。閱覽無遺。山形之險易。道里之遠近。細入畫圖。一一馳報。則節度使方欲轉聞于朝。作事謀始。而坐事徑遞。終歸虛套。圖形報牒。紙上空文。而時開塵箱。蠹幾盡食。臣獨歔欷者久矣。幸値得言之秋。愚衷益激。昧死仰瀆。臣無任屛營祈懇之至。答曰。省疏具悉。防禦之移彼設此。自昔云然。而合施便否。未可遽決。與敷陳諸條。許令廟堂稟處。爾其退俟指劃。
정조 5년
辛丑十二月十八日申時。上御誠正閣。左承旨入侍時。左承旨李在學。記事官李祖承。記注官張顯慶。記事官金鳳顯。以次進伏訖。上命書傳敎曰。古人以豫之一字。爲荒政之最先務。蓋豫則可以救之於未病。病則雖欲濟之。而無及故耳。今年之荒。嶺南最甚。而湖南關北。亦皆告饑。自秋迄今。九重宵旰之念。未嘗一日不遍於三路也。活民之方。惟在於賑濟。賑濟之政。專委於牧守。凡我三路之牧守。所以豫講之者。果何如也。日前。因大臣筵奏。以精抄飢口之意。行會申飭。而此特給賑時事耳。若乃鳩穀必精。沈醬必熟。察民産之裕餘者。而勸以賙窮。簡人吏之能當者。而導以殫誠。多方措劃。確有成規。此則所謂豫講之術也。顧今歲律垂暮。開春不遠。未知設賑之邑。果皆從事於斯乎。不然則予恐吾民之病乎飢而莫之救也。且春初始賑。分等而付飢口者。所以視其緩急。而救之於未病也。其或被災尤酷。目前爲急。則又何可坐待春初。不思所以豫救乎。若嶺南之下道。風水奔蕩。田廬漂壞。初無一粒之收者。蓋多有之。況今典賣已盡。乞貸亦乏。入而無甁甖之儲。出而絶支賴之所。則其何以糊口而卒歲。時値隆冬。雪寒。凝烈。炊煙已斷。凍餓俱切。呼號莫聞顚連在卽。每一想像。爲之心酸。未知若此之類。亦果有以趁時賙急乎。不然則予又恐吾民之不及賑。而已病乎飢也。噫。富鄭公之安集流民。法尙簡便。李道傳之周審村里。躬冒風雪。豈非今日牧守之臣所可師則者耶。大抵方伯守令。視官如逆旅。不曾擔作己任。妨公害民。孰大於是。然而方伯之歲一遞易。殆成故常。此則朝家之所可自反處。矧當歉歲。惟其久任責成之方。另欲留意。各須竭心殫力。隨宜賑乏。而必以豫爲務。俾無一民之捐瘠。副予隱恤之至意。予每誦程伯子之言。反諸身省檢。其言曰。雖一命之士。苟存心於愛物。於人必有所濟。予更爲卿等誦之事。下諭于慶尙全羅咸鏡等道監司處。仍傳曰。此下諭一通。書下廟堂。自廟堂。謄關措辭。嚴飭三道道臣處。如是申諭。而萬一有一夫一婦流離捐瘠之患。先自道伯。難免重勘。以此意。行會嶺南賑邑。守令仍任事。何必遲待回啓。依狀請施行。三道賑邑守令貶罷之代。令該曹。各別擇差下送。嶺南年事。沿邊爲尤甚。而此等邑倅。銓曹差遣。每在不勝任之類。前後飭敎。歸之弁髦。今番則惕念注擬之意。另飭銓曹。又命書傳敎曰。納粟人給帖。雖是荒年不獲已之擧。而爵秩之屑越。在所當念。今年三道所請。只是北道爲三百張。而餘皆數極夥多。予則以爲。此亦兩南伯不審之一端。且聞帖弊之虛。實混淆。愈往愈甚。自備局。嚴飭兩南伯處。毋或襲謬循舊。雖以餘帖上送後事言之。安寶官敎。事面何等莫重。而貯置該司。尤無義意。亦令備局。釐革此弊後草記。上曰。金虎門仍留備邊郞。發牌待令於政院。可也。賤臣承命出。分付。還入進伏。在學曰。故失馬單子。修正以入事。命下矣。當以都數書入乎。上曰。四匹以上書入。均是故失邑守令。而堂上必爲遞歸。堂下則罰止越俸。實無義意矣。在學曰。堂上守令則以其降資之故。不得不遞矣。上曰。納粟人給帖後。都成冊上送與否。問于備局吏以稟。命退。承史以次退出。
정조 5년
行都承旨嚴璹藥院進。左承旨李在學坐。右承旨鄭志儉坐。左副承旨申應顯坐直。右副承旨李世奭坐。同副承旨李東馨坐直。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
李世奭啓曰。卽伏見江原監司金熹今秋冬等褒貶啓本。則守令無一人居下。殊無嚴明殿最之意。推考警責。何如。傳曰。允。
정조 5년
又啓曰。刑曹參議鄭景淳。除拜後。過三日不爲出肅。依定式推考警責。仍卽牌招察任。何如。傳曰。允。
정조 5년
徐有防啓曰。注書李祖承病。代假注書趙衍德。姑令仍察。何如。傳曰。允。
정조 5년
傳于李在學曰。右承旨右副承旨入侍。
정조 5년
傳于鄭志儉曰。禮曹校正堂郞來待。
정조 5년
傳于申應顯曰。左副承旨與校正郞廳入侍。
정조 5년
傳干李在學曰。承旨房仍。
정조 5년
備忘記。內儲軍物及器用。別置本府。設施之法意。可以仰認。昔在列朝。賞以行之。作爲故常。而間因京用之浩多。又經各庫之回錄。餘存之數。不啻千百之一。予每有仰述舊例之意。諸凡用道。務從省約。京外歲貢。未或浪費於不急無益之務焉。非曰節用。亶欲繼志。御極以後。不無經紀物種。而又於昨夏時敏之火。盡入燒燼。伊後。更復留意貯置。今始就緖。以內在黑角長弓四百五十張。黑角帿弓五十張。黑角尙方弓三百五十張。別造黑角弓五百張。方物角弓二百張。竹弓五十張。檜木弓五十張。校子弓四百五十張。六兩强弓一張。合弓子二千一張。狄磨箭一百部。別筈長箭一千七百部。自筈長箭一千五百部。自筈片箭二千部。合箭五千三百部。筒兒二千介。方物筒箇五百六十部。黑桼皮銀入絲筒箇四十部。合筒箇六百部。胡製環刀一百柄。淸製環刀一百柄。長劍十五柄。短劍十柄。合刀劍二百二十五柄。鳥銃三百柄。鐺銀槍十柄。鞭棍二十柄。三鄕竹三百浮。金海竹一百浮。興陽竹五百浮。常箭竹一千一百三十八浮。合箭竹二千三十八浮。二張付油芚二十番。六張付油芚十番。合油芚三十番。鞍籠二部。白綿紙字字封二百番。楮注紙宙字封一百番。常紙四百卷。白紙天字封五十卷。大厚紙玄字封二十卷。合紙七百七十卷。端午扇一千柄。丹木一萬斤。白磻二千斤。白蠟一百斤。方物硯五十面。引刀一百柄。剪子一百把。木梙子一萬介等。名以辛丑別置條。別定別軍職申應周。齎奉標信。兼領物件。今二十一日下去。卿其照數領受。與別軍職眼同。藏于別庫後。形止狀聞事。下諭。
정조 5년
以二十一日輸對。取稟。傳于李在學曰。爲之。
정조 5년
以刑曹參議鄭景淳牌不進罷職傳旨。傳于申應顯曰。只推。
정조 5년
以中官李允默梁大宜方得賢趙命華洪宜福等拿處傳旨。傳于李在學曰。分揀。
정조 5년
以刑曹啓目。前慶尙左水使金海柱推考緘答。傳于李東馨曰。此等緘答。前所未見。渠以幺麽武弁。敢於特敎緘問之下。焉用沒實對供事之駭然。莫甚於此。爲先削職。仍令該府。拿問定罪。
정조 5년
李東馨啓曰。明日次對。諫院無進參之員。除在外外。未肅拜呈告人員。待開門牌招。以爲推移入侍之地。何如。傳曰。允。
정조 5년
申應顯。以弘文館言啓曰。本館下番。連日姑降入直。事甚未安。校理權以綱。修撰李鼎揆。旣有只推之命。修撰李鼎揆。卽爲牌招入直。校理權以綱。一體牌招察任。何如。傳曰。允。
정조 5년
申應顯。以吏曹言啓曰。成均館司㙯吳壽民。受由過限未上來。依例改差。何如。傳曰。允。
정조 5년
李東馨。以兵曹言啓曰。禁軍來壬寅年春夏等祿試射時。沒技人別單中。依例懸註以入之意。敢啓。傳曰。知道。
정조 5년
又以備邊司言啓曰。傳曰納粟人給帖。雖是荒年不獲已之擧。而爵秩之屑越。在所當念。今年三道所請。只是北道爲三百張。而餘皆數極夥多。予則以爲。此則兩南伯不審之一端。且聞帖弊之虛實混淆。愈往愈甚。自備局嚴飭兩南伯處。無或襲謬循舊。雖以餘帖上送後事言之。安寶官敎事面。何等莫重。而貯置該司。尤無義意。亦令備局釐革此弊後草記事。命下矣。蓋此空名帖一事。雖出於荒年聚穀之策。而非但金玉殆遍。爵秩太屑而已。數爻過多。虛實易蒙。穀不納而得帖者有之。帖不得而納穀者有之。奸僞莫察。或循顔私。願否不問。或致勒授。一賑纔過。衆瘼滋甚。其所釐革。不容少緩。兩南道臣處。謹以傳敎內辭意。措辭嚴飭。俾無因循襲謬之弊。上來餘帖貯置事問于吏兵曹及賑恤廳。則吏兵曹一番成送。更不照管云。賑恤廳亦無自各道上來之餘帖。而在前本廳料理時。例有贈知事左尹判決事嘉善通政通禮等帖及同知嘉善判官主簿別提僉使萬戶察訪等帖。未及發賣。留置樓上庫者。合爲一千五十二張。而年條則康熙九年以下。乾隆六年至。間間有之云。毋論久遠與否。莫重安寶敎旨。旣聞之後。不可仍置。分付賑恤廳。使郞廳一人。齎來本司。有司堂上。眼同洗草。此後設賑時。如有未分之餘帖。畢賑後。卽爲堅封。上送本司事。發關知委於諸道。而上來後。洗草一款。亦自本司。定式施行。何如。傳曰。允。
정조 5년
李東馨。以義禁府言啓曰。前慶尙左水使金海柱拿囚之意。敢啓。傳曰。待明朝捧供以入。
정조 5년
禁府啓目。副司直金魯永原情云云。傳旨問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝授敎。議處。何如。判付啓。近來陪班。徑造徑歸。一任其所爲。揆以紀綱。萬萬駭然。至於此囚段。奚特徑造而已。騎馬遮面。戞過於待臣班前武藝陣頭云爾。則其爲妄着。孰甚於此。然其愛辭。全昧嚴畏之義。但稱矇然云云。此等供辭。豈可判下。究厥所爲。可謂罪上添罪。此供辭勿施。前後罪狀。更良奉口招以聞爲良如敎。
정조 5년
敦寧都正尹塾疏曰。伏以臣。性本迂滯。而與人寡合。識又昏憒。而涉世昧方。前後居官。一未能仰報我聖上拂拭寵擢如天若海之洪恩。而身名僇辱。噂畓狼藉。臣無躬自悼。屛息竣罪。一則歎命途之嵲屼。一則畏誣謗之奇怪。自分委命於溝壑。無望重蹇於名塗。千萬夢寐之外。承宣特除之旨。洊降於臣在鄕之日。孤負恩命。屢犯逋慢。臣之罪戾。於是乎益著矣。瑟縮惶越。郵罰是俟。不滿一日。敦府恩除。又下於闔門。感頌之中。以臣駑賤。何以得此恩造於天地父母之前乎。臣跪奉恩旨。不覺聲淚之俱發。一忭一懼。罔知攸措。噫。臣之逖違天陛。已過三臘矣。戀闕之忱。糾結于中。豈不欲不擇人言。不顧廉防。不俟駕竭蹶趨膺。而第臣再昨年待罪驪州時。觸怒於其時道臣。乃以貪汚之名。加之於臣。滿紙臚列。極其醜悖。臣雖墻壁無依。無所顧籍。而人心之不良。一至於此。就其疏中。大同反作。將校闕點。入藪起耕。商船收稅。漏戶徵錢等說。言之鄙矣。臣欲塞耳。而曾與渠面對時。一一劈破。渠亦知誣。而及其投疏。故爲强口構捏者。誠不滿一哂。臣夷顧平生。素無寸分之才能。而惟以上不欺君。下不自欺。爲一苦心。於斯五者。有一眞犯。則豈敢畏罪而含糊。以負我聖上不世之殊遇乎。惟彼鄭好仁。結怨已深。急於構誣。指白爲黑。幻是爲非。做出無恨醜說。極口詆辱。臣固當逐條分析。打破誣窩。而瑣瑣說去。徒涉畏屑。硜硜自明。有乖分義。且與彼呶呶相競。亦足以自汚矣。臣謂此事。必若漢臣庭訟而後可已。今者忍而不辨者。臣誠有待也。其中三十結事。非隱結而乃新起也。大抵。本州沿江之土。荒闢無常。今年雖或起耕。明年率多沈濫。臣之所執三十結。初欲枚報該營。而竊自念一入充結。更無進退之勢。隨年起廢。永受白徵之弊。故由是躊躇。擅自區處。臣罪。臣實自知。故不敢置之暗昧。明告于吏民。倡說於道臣。勿論受罪輕重。臣欲自當。豈敢效顰。渠輩偸斫黃腸累千株。飾詐自掩之習乎。萬目所覩。萬口所傳。佯若不見而不聞。欲使一世。眩幻於架虛之說者。良可笑矣。所可惜者。身爲重臣。締結板商。合謀牟利。末乃貽羞於其兄。及夫綻露。移怒於直陳之臣。道臣雖曰尊重。臣何敢畏其威。而不爲擧實直告於王府淑問之下乎。崔漢福處。寄錢貿板。不無顔私之說。非但出於其口。入於臣耳。厥後面對時。渠不能一亳發明。而迨其呈疏。乃敢以體統所在。豈爲此語之說。漫漶粧撰。義禁府擬律啓辭。以臣終不自服勘罪。而渠則誣臣自服。欺罔天聰。是可忍也。孰不可忍也。若使好仁。自服其罪。則不害爲東方之高允。而反以誣人。甘爲翟黑子之罪人。臣實慨然也。至若送營裨。持火印鑄錢。抹亂撞于吏民家。搜覓松板之擧。身被臺評。而囚邑吏於營獄。逐日刑脅。勒受誣招。欲構臣罪之事。投簡喉院。凌嚙詬罵。更無餘地之狀。預怯臣之送人江陵。搜覓藏板。轉囑邑宰之說。令人代羞。孰不駭憤。噫嘻痛矣。貪鄙二字。卽渠之平日伎倆。一世之人孰不唾鄙。而反以此欲加於臣者。無或近於自鳴之雉乎。其不法之事。貪饕之跡。世所共知者。不啻十數巨罪。臣非徒懾其威勢。不敢斥言。嫌於報復。姑爲含忍。且絶交而不出惡聲。古人有訓。臣雖鹵莾。亦嘗讀古書矣。何必盡言枚斥。以失和氣乎。臣旣得罪於勢族。一身難容於朝廷之上。衆謗模流於波蕩之中。官職去就。非所可論矣。更伏念三十結不報之罪。在法難貰。臣方惶恐隕越。伏俟鈇鑕之誅。縱聖上憐而曲貸。臣將何顔。復廁於淸班。奔走趨承乎。噫。臣曾於十年之內。十遭喪威。神精昏耗。肌骨消削。年未衰而蒲柳先零。病已痼而膏肓難醫。時或風痰入心。支體莫收。雖欲强疾驅策。而勢亦無奈。伏乞聖明。俯燭悲苦之情。曠垂生成之澤。持許永歸。優游卒歲。使免再得罪之地。則臣厚蒙我殿下生死骨肉之恩。亦何敢一日忘隕身報國之心乎。瞻天鳴泣。不勝愴越。況臣驪州牧解由。尙今未出。且今見叨之職。曾以無敦寧。陳章獲遞。則其在處義。前後一例。伏願聖上。出付有司。照例遞改。仍治臣違逋之罪。不勝屛營祈懇之至。答曰。省疏具悉。疏辭下該曹稟處。
정조 5년
辛丑十二月十九日辰時。上御觀物軒。右承旨右副承旨入侍時。右承旨鄭志儉。右副承旨李世奭。記事官趙興鎭金鳳顯。別兼春秋鄭東浚。以次進伏訖。上曰。春帖子抄啓文臣中。閣臣當自內閣製進。政院抄啓則改付標以入宜矣。志儉曰。然則無故大臣。極爲苟艱。實難推移。何以爲之乎。上曰。無以充數。則減數何妨。志儉曰。下敎如此。當以此改付標以入矣。上曰。唯。命志儉先退。志儉退出。命世奭讀公事訖。仍命退。承史以次退出。
정조 5년
辛丑十二月十九日午時。上御誠正閣。左副承旨與校正郞廳入侍時。左副承旨申應顯。假注書趙衍德。記注官張顯慶。記事官金鳳顯。禮曹正郞李家煥。以次進伏訖。上曰。校正今至何境乎。家煥曰。儀註出草。幾至半役矣。上曰。何當告完乎。家煥曰。當寒董役。似難速成矣。上曰。今者考出。爲幾年帙乎。家煥曰。考出幾至四十年。而至於朝儀。自乙酉以後。初無載錄矣。上曰。考正。何以爲之乎。家煥曰。參考日記以正矣。命家煥先退。上曰。承旨在秋曹時。能善職訟乎。應顯曰。臣本憒憒。何能聽斷乎。向以一訟處決事。至有稱冤擊錚之擧。尙不勝惶悚矣。上曰。訟民稱冤者。果何事也。應顯曰。以不許貢物之還退。至有此擧矣。上曰。近以樂全堂集。予果消日矣。何不入梓乎。應顯曰。其時文多時諱。故不得開刊矣。命退。諸臣以次退出。
정조 5년
行都承旨嚴璹藥院直。左承旨徐有防坐。右承旨李在學坐直。左副承旨李世奭坐。右副承旨趙鼎鎭坐直。同副承旨朴天衡在外。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
傳于李世奭曰。大司鍊前望單子入之。
정조 5년
大司諫前望單子入之。申應顯落點。
정조 5년
傳于李世奭曰。旣問大臣兩重臣政事。文學俱合奬用。且今正卿。位著甚乏。六官之長。未免移此易彼。國體亦可謂苟艱。同中樞徐有隣。兵曹參判鄭昌聖。今日政。正二品陞擬。
정조 5년
有政。吏批。判書鄭民始進。參判金文淳進。參議徐有防進。右承旨李在學進。以丁範祖趙鼎鎭爲承旨。洪良浩爲大司諫。徐有成爲副修撰。徐有隣爲左參贊。鄭昌聖爲判尹。安鼎大爲軍資正。韓重裕爲漢城判官。吳鵬南爲司藝。崔大垣爲直講。李升運爲元陵別檢。金宇鎭爲敦寧都正。
정조 5년
再政。以魚錫定爲兵曹參判。鄭志儉爲戶曹參議。故僉知申曘贈吏參例兼。故學生申錫夏贈吏議。以上義州府尹申大升。兩代追贈。
정조 5년
兵批。判書李性源進。參判魚錫定未肅拜。參議柳誼入直進。參知趙時偉病。左副承旨李世奭進。以許𣷯爲內禁將。李濬祥爲部將。李世佑爲守門將。護軍李廷老。副司直趙瑍李獻慶李顯永尹塾鄭好仁。副司正李獻昌。
정조 5년
傳于李在學曰。承旨前望單子入之。
정조 5년
傳于李在學曰。吏曹參議前望單子入之。
정조 5년
吏曹參議前望單子入之。沈念祖落點。
정조 5년
傳于徐有防曰。左副承旨許遞。前望單子入之。
정조 5년
傳于李世奭曰。新除授承旨。牌招察任。
정조 5년
以濟州御使朴天衡渡海狀啓。傳于趙鼎鎭曰。觀此狀本。爾能無事渡海。極可幸也。歲前復命與否狀聞事。回諭。
정조 5년
李世奭啓曰。新除授右副承旨丁範祖。時在江原道原州地。斯速乘馹上來事。下諭。何如。傳曰。許遞。
정조 5년
傳于趙鼎鎭曰。承旨前望單子入之。
정조 5년
承旨前望罪子入之。朴天衡落點。
정조 5년
傳于趙鼎鎭曰。自昔官給紙地雜種。而抄啓畫師。每於歲末。圖進歲晝。無異歲貢矣。此輩近來全不致意。至於今年。所謂名稱著稱手品純熟者。亦皆草草成樣。繪品彩色。極爲駭然。能者旣有元定賞格。則劣者豈無別般罪罰。此亦紀綱所在。先呈畫師中申漢坪金應煥金得臣。從當處分。以此分付該曹後。復怠忽則隨現嚴處。預令知悉。
정조 5년
傳于趙鼎鎭曰。畫員崔得賢。永付司果。果是罔功之賞。向有勿施之命矣。近聞竝與畵員而刋汰云。此則過矣。今番年例歲畵。亦可爲最。宜有獎勸之政。復屬畵師事。分付該曹。
정조 5년
以故失馬守令降資單子。傳于趙鼎鎭曰。馬政。關係至重。除非赦令。分養馬故失守令論罪一款。豈可無端分揀。而今番降資守令。均是三匹故失。而堂下窠則仍在。堂上窠則見處。事之斑駁。莫有甚於此。且考法典四匹以上。罷職云。爾則設施之法意。亦可推知。朝筵旣問大臣。大臣亦以爲好。故失馬三匹降資守令。依堂下窠例。皆以越祿擧行。此單子勿施。
정조 5년
以江華留守金燿御籍奉詣啓本。傳于李在學曰。差使員奉來御籍御牒。京兆堂郞。俱詣權安處。同爲陪奉。再明日。進呈御覽後。奉安藏譜閣事。分付。
정조 5년
兵曹口傳政事。副司直金鍾秀。
정조 5년
傳于趙鼎鎭曰。新除授參贊。待明朝。一體牌招察任。
정조 5년
傳于徐有防曰。門鑰前下敎。而夜深始乃口傳。如是遲滯。極爲駭然。禁軍別將李漢昌。事當處分。而姑爲參酌。此外一二內。如有闕。皆令今日內。次次口傳。明日一體待令。
정조 5년
傳于徐有防曰。未下直守令。皆令明日辭朝。
정조 5년
以校理權以綱。修撰李鼎揆牌不進罷職傳旨。傳于趙鼎鎭曰。只推。
정조 5년
李在學。以弘文館言啓曰。本館下番。連日姑降入直。事甚未安。校理權以綱。修撰李鼎揆。旣有只推之命。修撰李鼎揆。新除授副修撰徐有成。竝卽牌招。推移入直。校理權以綱。一體牌招察任。何如。傳曰。允。
정조 5년
又以義禁府言啓曰。咸昌前縣監朴光晦拿囚之意。敢啓。傳曰。卽爲開坐。捧口招以入。
정조 5년
禁府啓目。前副司直金魯永更招云云。問目內辭意。反覆嚴問。則終不直陳。泛稱遲晩。所當請刑是白乎矣。曾經侍從。勿爲請刑。旣有先朝受敎。上裁。何如。判付啓。從重勘律爲良如敎。
정조 5년
徐有防。以漢城府言啓曰。臣等伏承傳敎。馳詣南門外御籍御牒權安所。以細仗鼓吹。星火待令之意。捧甘於各該司。而鼓吹則卽爲來待。細仗則連加催促。終不來待。日勢晩暮。故不得已。只陳鼓吹而陪進。迫嚑時。始爲奉安於本府。事體萬萬未安。當該儀仗庫郞廳。令該府處之。何如。傳曰。允。判堂豈可不參令。政院待明朝牌招察任。
정조 5년
禁府啓目。前副司直金魯永。矣騎馬遮面。戞過於侍臣班前武藝陣頭云爾。則其爲妄着。孰甚於此。其爰辭。全昧嚴畏之義。究厥所爲。可謂罪上添罪。從勘律罪從重論。秋一百收贖。告身盡行追奪。私罪奉敎。依此律施行爲有矣。功議各減一等爲良如敎。
정조 5년
禁府啓日。前慶尙左水使金海柱原情云云。傳旨內辭緣。泛稱遲晩。所當請刑是白乎矣。曾經閫帥。勿爲請刑。旣有先朝受敎。議處。何如。判付啓。依允。
정조 5년
辛丑十二月二十日未時。上御觀物軒。右承旨入侍時。右承旨李在學。記事官趙興鎭金鳳顯。別兼春秋鄭東浚。以次進伏訖。上曰。今日坐直誰也。在學曰。小臣與李世奭矣。以吏曹故失馬守令降資單子。命書傳敎曰。馬政關係至重。除非赦令。分養馬故失守令論罪一款。豈可無端分揀。而今番降資守令。均是三匹故失。而堂下窠則仍在。堂上窠則見遞。事之斑駁。莫有甚於此。且考法典。四匹以上罷戰云爾。則設施之法意。亦可推知。朝筵旣問大臣。大臣亦以爲好。故失馬三匹降資守令。依堂下窠例。皆以越祿擧行。此單子勿施。上曰。吏曹停望。當初不過一時飭罰之意。而一番停望。便不收用。未免爲終身枳廢。此豈爲政弛張之道耶。且以通淸言之。不擇其人。苟然充數。聞名見面。不知爲何人後裔。何家族屬。亦非朝家簡選之意。此後則申飭銓家。可也。上曰。左承旨入侍。賤臣承命出。與徐有防。偕入進伏。命右承旨先退。在學退出。上曰。承宣之兄。今日陞資。殊可喜幸矣。有防曰。臣之兄弟。俱以無似。偏被國恩。致位至此。闔門感泣。不知攸爲矣。上曰。右副承旨入侍。賤臣承命出。與李世奭。偕入進伏。上曰。左承旨先退。戶議望。以置處擬入之意。分付吏批。可也。有防退。命世奭讀公事訖。仍命退。承史以次退出。
정조 5년
徐有防啓曰。新除授同副承旨朴天衡。奉命在外。斯速乘馹上來事。下諭。何如。傳曰。依啓。